DEMCO แย้มบ.ย่อย “เด็มโก้เพาเวอร์” ฉลุย! สอบผ่านผู้ผลิตเสาโครงเหล็กสายส่ง 500 KV
DEMCO แย้มบ.ย่อย "เด็มโก้เพาเวอร์" ฉลุย! สอบผ่านผู้ผลิตเสาโครงเหล็กสายส่ง 500 KV ตามมาตรฐาน กฟผ. ดันกำลังการผลิตเพิ่ม-หนุนรายได้โต
28 ก.ย. 2560

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า บริษัท เด็มโก้เพาเวอร์ จำกัด ซึ่งเป็นบริษัทย่อย ได้รับใบอนุญาตให้เป็นผู้ผลิตเสาโครงเหล็กสำหรับสายส่งระบบ 500 kV
โดยหลังจากการไฟฟ้าฝ่ายผลิตแห่งประเทศไทย (กฟผ.) ได้แต่งตั้งกรรมการ เข้าตรวจสอบ พิจารณากระบวนการออกแบบ การผลิต การทดสอบ การควบคุมคุณภาพ เครื่องมือ เครื่องจักร ในกระบวนการผลิต กระบวนการต่างๆ ตามมาตรฐานของ กฟผ.ที่โรงงานใน จ.ลพบุรี
ทั้งนี้ พิจารณาอนุมัติให้ บริษัท เด็มโก้เพาเวอร์ จำกัด เป็นผู้ผลิตเสาโครงเหล็กชุบสังกะสี สำหรับสายส่งไฟฟ้าแรงสูงระดับแรงดัน 500 kV ที่สูงสุดของ กฟผ.ซึ่ง เป็น 1 ใน 5 ของผู้ผลิตในประเทศไทย ตามหนังสือ No EGAT 9B1102/100178 ลงวันที่ 26 ก.ย.60
“การได้รับพิจารณาอนุมัติ จาก กฟผ.จะทำให้มีกำลังการผลิตเพิ่มขึ้น ซึ่งจะส่งผลให้รายได้ขยายตัวตามไปด้วย” นายพงษ์ศักดิ์ กล่าว
สำหรับแผนการดำเนินงานในช่วงที่เหลือของปีนี้ DEMCO พร้อมเข้าร่วมประมูลของภาครัฐและเอกชนอย่างเต็มที่ โดยเฉพาะงานติดตั้งสายส่งและสถานีไฟฟ้าของ กฟผ.ซึ่งมีมูลค่ากว่า 10,000 ล้านบาทต่อปี จากมูลค่าของโครงการทั้งหมด
อีกทั้งจะทยอยออกภายในระยะเวลา 5 ปี (60-64) ไม่น้อยกว่า 50,000-60,000 ล้านบาท และงานด้านวิศวกรรมไฟฟ้า ทั้งงานก่อสร้างระบบสายส่ง และสถานีไฟฟ้า ของการไฟฟ้าส่วนภูมิภาค (กฟภ.) ซึ่งมีมูลค่าโครงการราว 7,000-8,000 ล้านบาท งานระบบไฟฟ้าใต้ดิน 11,000 ล้านบาท
ขณะเดียวกันยังมีงานสายไฟฟ้าใต้ดินของการไฟฟ้านครหลวง (กฟน.) ซึ่งมีมูลค่าโครงการกว่า 48,000 ล้านบาท และของการไฟฟ้าส่วนภูมิภาค (กฟภ.) 11,000 ล้านบาท รวมไปถึงงานเสาส่งโทรคมนาคมของภาคเอกชน ซึ่งผู้ประกอบการหลายค่ายได้เดินหน้าลงทุนเพื่อรองรับ 4 จี หลังจากที่ประมูลได้ในช่วงก่อนหน้า ผลักดันรายได้และกำไรของบริษัทฯ ในปีนี้เติบโตอย่างแข็งแกร่ง
อนึ่ง ปัจจุบันมีงานในมือที่รอรับรู้รายได้ (Backlog) ประมาณ 4,045 ล้านบาท ซึ่งจะทยอยรับรู้รายได้ในปีนี้และปี 61